b"\n_START_ARTICLE_\nBatalla de Tettenhall\n_START_SECTION_\nContext hist\xc3\xb2ric\n_START_PARAGRAPH_\nDespr\xc3\xa9s d'un seguit d'incursions sobre l'illa de Gran Bretanya, un grup de v\xc3\xadkings, havien establert un pa\xc3\xads propi (Danelaw) dins el regne de North\xc3\xbambria, al nord-oest de l'illa. El seg\xc3\xbcent objectiu ra ampliar el seu domini cap al sud, en territori del regne de Wessex. Els atacs dels v\xc3\xadkings cap al centre de l'illa havien topat amb la resist\xc3\xa8ncia de l'ex\xc3\xa8rcit d'Alfred el Gran, fins al punt que el seu successor, Eduard el Vell estava en condicions d'enviar ofensives cap ells. Eduard es va aliar amb la gent de M\xc3\xa8rcia, governada per la seva germana \xc3\x86thelfl\xc3\xa6d, i junts van formar un gran ex\xc3\xa8rcit anglosax\xc3\xb3. Aquests havien fet una reeixida campanya de cinc setmanes en territori de Lindsey el 909, i van aconseguir recuperar les rel\xc3\xadquies de sant Osvald de North\xc3\xbambria.\n_START_SECTION_\nLa batalla\n_START_PARAGRAPH_\nEls vikings cercaven venjar la seva derrota a Lindsey. El 910, els reis de Danelaw van muntar una flota per transportar el seu ex\xc3\xa8rcit pel riu Severn, i introduir-se en M\xc3\xa8rcia. Al seu pas van saquejar les poblacions que trobaven i van aplegar un valu\xc3\xb3s bot\xc3\xad per\xc3\xb2 r\xc3\xa0pidament van recular per no ser capturats en territori enemic.  Tanmateix un ex\xc3\xa8rcit anglosax\xc3\xb3 estava preparat i els va enxampar a Wednesfield, a prop de Tettenhall, i segons la Cr\xc3\xb2nica anglosaxona  els v\xc3\xadkings van ser derrotats i van patir nombroses baixes, entre ells alguns reis van trobar la mort._NEWLINE_No es coneixen gaires detalls sobre les maniobres exactes durant la batalla, per\xc3\xb2 sembla obvi que els aliats van sorprendre els invasors. Segons la Cr\xc3\xb2nica anglosaxona milers de v\xc3\xadkings van morir, sembla que en part perqu\xc3\xa8 se'ls va impedir una retirada.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nLa batalla va ser la vict\xc3\xb2ria contra el grup m\xc3\xa9s nombr\xc3\xb3s de v\xc3\xadkings en l'illa, els quals a partir de llavors ja no van travessar el riu Humber vers el sud, que va quedar com a frontera. Amb els v\xc3\xadkings de Danelaw subjugats, les forces de Wessex i M\xc3\xa8rcia es van poder centrar en aquells que s'havien establert m\xc3\xa9s al sud. Per altra banda, els petits regnes anglosaxons van comprovar l'efectivitat d'unir les seves forces i no van tardar en unir-se per formar un sol regne."